Die verhaal handel oor moord, liefde en grootword. Briel kom in Lüderitz aan soos hy sewentien jaar gelede daar weg is: omdat hy nie ’n keuse het nie. Hy is daar om ’n moord op te los. Die tydsberekening kon nie slegter gewees het nie. Hy het griep, al dae lank. Sy vrou is kwaad vir hom, al maande lank. En hy wou Lüderitz nooit weer gesien het nie.
Hoe dieper hy in die saak delf, hoe dieper moet hy in sy herinneringe delf, moet hy alles wat hy die laaste somer van sy kindwees – die somer van die ondenkbare – in Lüderitz beleef het, opdelf. Veral toe hy ontdek dat Lena, sy skooljuffrou van toe, nog steeds daar bly, dat sy nog dieselfde uitwerking op hom het as destyds ... en dat sy dalk in die saak verwikkeld mag wees.
Die ondenkbare is die skrywer se eerste enkeltitel, maar sy het reeds agt liefdesverhale geskryf. Sy skep geloofwaardige karakters en situasies waarmee die leser kan identifiseer en haar skryfstyl en beelding is meesleurend.
Isa Konrad het in Namibië grootgeword. Ná skool het sy Switserland toe geëmigreer en jare lank in Zürich gewoon, getrou, met ’n gesin begin en na hartsbegeerte gereis. In 2001 het die gesin Suid-Afrika toe geïmmigreer en in Pretoria gewoon, waar Isa ’n kreatiewe skryfkursus gevolg het omdat sy wou leer waar stories vandaan kom. Tussendeur het sy regte studeer, kinders grootgemaak en in ’n jazz-trio gesing. Sy het dié storie geskryf nadat die gesin in September 2008 terug geëmigreer het Switserland toe.
Liefdespalet is ’n heruitgawe van twee van die skrywer se gewildste romanses, Onwaarskynlike minnaar en Onvervulde passie.
Vyf jaar gelede is Henk Beaumann weg, kwaad vir Bianca. En nou is hy terug met 'n beeldskone verloofde – en die vreemdste troureëlings waarvan sy nog gehoor het. Hy was haar ouboet, haar ouers se grootmaakkind in wie se warmte sy haar kon koester, veilig kon voel. Maar hierdie Henk is 'n vreemdeling; daar's staal in sy oë. En hy krap haar om – soos geen ander man voor hom kon regkry nie.
Hy laat vroue stotter en stamel met sy onmiskenbare manlikheid, sy seunsagtige moedswilligheid. Maar tussen hom en Ansa bewaar Coe Stern die afstand met ’n ondeurdringbare kilheid. Op Swakopmund word die ooreiste operadiva Anshua du Pré weer Ansa du Preez, vlug sy van wêreldroem, die verhoog, die paparazzi. Hier wil sy gesond word. Maar haar vrede is daarmee heen toe sy agterkom haar huisbaas, Coe, is ’n fotojoernalis. En sy haat die pers …
Zackie is opgewonde toe hy hoor hulle gaan ’n toneelstuk by die skool opvoer. Hy kan nie wag om die rol van die Aaklige Trol te speel nie! Maar iemand anders wil ook graag die rol hê ... Voor Zackie sy oë uitvee, moet hy ’n meisie soen. Op die verhoog. Voor die hele skool. Behalwe as hy en Vincent ’n slim plan kan maak ...
Die 20-projekte-reeks is ’n samestelling van die beste en mees inspirerende projekte wat die afgelope vyf jaar in die gewilde handwerktydskrif Craftwise verskyn het. As bonus vir die lojale Craftwise-koper is nuwe projekte ook bygevoeg!
Craftwise is die enigste Suid-Afrikaanse handwerktydskrif wat tweemaandeliks verskyn en ’n wye spektrum verskillende stap-vir-stap-handwerktegnieke dek.
’n Heerlike dik omnibus van Annelie Botes-verhale vir haar aanhangers om aan te smul: drie kort romans en 19 kortverhale. Annelie Botes se bekende stem sal die leser meesleur, vermaak en diep menslike insigte meedeel. Hier is ook ’n essay deur Botes wat die genesis van haar skrywerskap beskryf; baie insiggewend en leersaam.